सोलन। देश के प्रथम गृह मंत्री और लौह पुरुष सरदार वल्लभ भाई पटेल की 143वीं जयंती पर जिला भर में विभिन्न कार्यक्रमों का आयोजन किया गया। इसके तहत सोलन में रन फॉर यूनिटी, चित्रकला एवं नारा लेखन प्रतियोगिता का आयोजन किया। इस मौके पर सामाजिक न्याय एवं अधिकारिता तथा सहकारिता मंत्री डॉ. राजीव सैजल ने बतौर मुख्यातिथि शिरकत की। उन्होंने विभिन्न प्रतियोगिता के मेधावियों को सम्मानित भी किया। इससे पूर्व मुख्यातिथि ने ठोडो मैदान से रन फॉर यूनिटी को हरी झंडी दिखाकर रवाना किया। ‘रन फॉर यूनिटी’ में सोलन के विभिन्न शिक्षण संस्थानों के 4000 से अधिक छात्र-छात्राओं ने भाग लिया। सहकारिता मंत्री ने सभी को राष्ट्रीय एकता दिवस की शपथ भी दिलवाई। सामाजिक न्याय एवं अधिकारिता मंत्री ने कहा कि सरदार वल्लभ भाई पटेल वास्तविक अर्थों में एक भारत के शिल्पी थे। उन्होंने कहा कि लौह पुरुष ने देश की 550 से अधिक रियासतों का भारत में विलय किया।